บอร์ด SUPER ล้มแผนเพิ่มทุน PP-ยกเลิกเข้าซื้อหุ้น GENCO
บอร์ด SUPER ล้มแผนเพิ่มทุน PP จำนวนไม่เกิน 2,000,000,000 หุ้น หลังยังไม่สามารถหาข้อยุติอันจะก่อให้เกินผลประโยชน์สูงสุดแก่บริษัทได้ และยกเลิกการเข้าซื้อหุ้นเพิ่มทุน PP จาก GENCO เนื่องจาก เงื่อนไขเรื่องระยะเวลาการลงทุนใน GENCO ยังไม่สอดคล้องกับแผนงานโดยรวมของกลุ่มบริษัท พร้อมแจ้งความคืบหน้าโครงการโรงไฟฟ้า STFES มีการ COD เพิ่มเติมกำลังการผลิต 8.0 MW ให้กับการไฟฟ้าส่วนภูมิภาคและ/หรือการไฟฟ้าฝ่ายผลิตแห่งประเทศไทยเมื่อวันที่ 29 ม.ค.59 และคาดว่าจะ COD จนครบถ้วนทั้ง 74 โครงการกำลังผลิต 481.1 MW ภายในเดือนมีนาคม 2559
8 ก.พ. 2559

บริษัท ซุปเปอร์บล๊อก จำกัด (มหาชน) หรือ SUPER ระบุว่า ตามที่ที่ประชุมวิสามัญผู้ถือหุ้น ครั้งที่ 1/2558 เมื่อวันที่ 19 กุมภาพันธ์ 2558 มีมติอนุมัติให้จัดสรรหุ้นสามัญเพิ่มทุนของบริษัทจำนวนไม่เกิน 2,000,000,000 หุ้น มูลค่าที่ตราไว้หุ้นละ 0.10 บาท ให้แก่บุคคลในวงจำกัดและ/หรือผู้ลงทุนสถาบัน (Private Placement : PP) ในราคาเสนอขายหุ้นละ 2.50 บาทโดยต้องดำเนินการเสนอขายให้แล้วเสร็จภายใน 12 เดือน หลังจากที่ได้รับอนุมัติจากที่ประชุมผู้ถือหุ้นนั้น
เนื่องจากการเจรจาเงื่อนไขและข้อตกลงต่างๆ กับนักลงทุนยังไม่สามารถหาข้อยุติอันจะก่อให้เกินผลประโยชน์สูงสุดแก่บริษัทได้ ดังนั้นที่ประชุมคณะกรรมการของบริษัท ครั้งที่ 1/2559 เมื่อวันที่ 5 กุมภาพันธ์ 2559จึงมีมติยกเลิกการจัดสรรและเสนอขายหุ้นเพิ่มทุนให้แก่บุคคลในวงจำกัดดังกล่าว
อย่างไรก็ตาม การยกเลิกการจัดสรรและเสนอขายหุ้นเพิ่มทุนให้แก่บุคคลในวงจำกัดดังกล่าว จะไม่กระทบต่อนโยบายการขยายการลงทุนในธุรกิจทางด้านผลิตกระแสไฟฟ้าจากพลังงานทดแทนของบริษัทที่ได้วางเป้าหมายไว้
อีกทั้ง ที่ประชุมคณะกรรมการยังมีมติยกเลิกการเข้าซื้อหุ้นสามัญของบริษัท บริหารและพัฒนาเพื่อการอนุรักษ์สิ่งแวดล้อม จำกัด (มหาชน) หรือ GENCO จากการจัดสรรหุ้นสามัญเพิ่มทุนของ GENCO ให้แก่บุคคลในวงจำกัด (PrivatePlacement) จำนวน 350,000,000 หุ้น มูลค่าที่ตราไว้หุ้นละ 1.00 บาท ในราคา 2.00 บาทต่อหุ้น มูลค่ารวม 700,000,000 บาท คิดเป็นร้อยละ 16.296 ของจำนวนหุ้นที่จำหน่ายได้แล้วทั้งหมดภายหลังการเพิ่มทุนของ GENCO
เนื่องจาก เงื่อนไขเรื่องระยะเวลาการลงทุนใน GENCO ยังไม่สอดคล้องกับแผนงานโดยรวมของกลุ่มบริษัท ดั้งนั้น ที่ประชุมคณะกรรมการของบริษัท ครั้งที่ 1/2559 เมื่อวันที่ 5 กุมภาพันธ์ 2559 จึงมีมติได้ยกเลิกการซื้อหุ้นสามัญเพิ่มทุนของ GENCO ดังกล่าว
ส่วนความคืบหน้าเรื่องการจ่ายไฟฟ้าเข้าระบบเชิงพาณิชย์ให้กับการไฟฟ้าส่วนภูมิภาคและ/หรือการไฟฟ้าฝ่ายผลิตแห่งประเทศไทย โดย ณ วันที่ 31 ธันวาคม 2558 โครงการโรงไฟฟ้าพลังงานแสงอาทิตย์ของบริษัทของ SUPER ได้จ่ายไฟฟ้าเข้าระบบเชิงพาณิชย์ (COD) แล้วเป็นจำนวนทั้งสิ้น 26 โครงการ กำลังการผลิตรวม 188.45 เมกกะวัตต์ โดยมีโครงการส่วนที่เหลือจำนวน 48 โครงการ กำลังการผลิตรวม 292.65 เมกกะวัตต์
ทั้งนี้ ในวันที่ 29 มกราคม 2559  โครงการโรงไฟฟ้าพลังงานแสงอาทิตย์ของบริษัทเอส ที เอฟ อี โซล่า  (“STFES”) ซึ่งเป็นย่อยของ SUPER จำนวน 1 โครงการ กำลังการผลิต 8.0 เมกกะวัตต์ ตั้งอยู่ที่ต.ยางน้ำกลัดใต้ อ.หนองหญ้าปล้อง จ.เพชรบุรี ได้จ่ายไฟฟ้าเข้าระบบเชิงพาณิชย์  (COD)ให้กับการไฟฟ้าส่วนภูมิภาค เป็นผลให้ปัจจุบันโครงการโรงไฟฟ้าพลังงานแสงอาทิตย์ของบริษัทย่อยของ SUPERทุกโครงการ ได้จ่ายไฟฟ้าเข้าระบบเชิงพาณิชย์ (COD)ให้กับการไฟฟ้าส่วนภูมิภาคและ/หรือการไฟฟ้าฝ่ายผลิตแห่งประเทศไทยแล้ว เป็นจำนวนรวมทั้งสิ้น 27 โครงการกำลังการผลิตรวม 196.45 เมกกะวัตต์ คงเหลือรอ COD จำนวน 47 โครงการ กำลังการผลิตรวม 284.65 เมกกะวัตต์
ทั้งนี้ ตามแผนงานของบริษัทที่ได้กำหนดไว้  โครงการโรงไฟฟ้าพลังงานแสงอาทิตย์ของบริษัทส่วนที่เหลือจะทยอย COD ในเดือน กุมภาพันธ์ 2559 และคาดว่าจะ COD จนครบถ้วนทุกโครงการภายในเดือน มีนาคม 2559